b"\n_START_ARTICLE_\nCan Pau Torrents\n_START_SECTION_\nDescripci\xc3\xb3\n_START_PARAGRAPH_\n\xc3\x89s una edificaci\xc3\xb3 de planta rectangular formada per planta baixa, pis i golfes. Al cos central, les golfes donen a l'exterior mitjan\xc3\xa7ant una galeria formada per petites arcades de mig punt (galeria de solana). Els cossos laterals tenen galeries que s'obren amb \xc3\xa0mplies arcades i tenen pintures murals del segle XVIII. Est\xc3\xa0 modificada en la part posterior amb la prolongaci\xc3\xb3 del cos i coberta de teula._NEWLINE_Separada de la casa, per\xc3\xb2 al costat mateix hi ha una capella neog\xc3\xb2tica datada a finals de segle XIX (registrada al Bisbat a nom dels Maluquer), on fou portat el cos de Josep Maluquer i Salvador en morir, l'any 1931. La capella s'anomena Capella de Sant Jaume i t\xc3\xa9 una sola nau, una rosassa de forma quatrifoliada, coberta a dues aig\xc3\xbces i una porta flanquejada per dues columnetes amb capitells.\n_START_SECTION_\nHist\xc3\xb2ria\n_START_PARAGRAPH_\nHom suposa aquest l'empla\xc3\xa7ament del jard\xc3\xad bot\xc3\xa0nic, creat per Jaume Salvador i Pedrol l'any 1723._NEWLINE_Davant de la masia hi queda un exemplar de Pittosporum tobira, molt antic i de port espectacular per aquesta esp\xc3\xa8cie d'origen xin\xc3\xa8s i que \xc3\xa9s freq\xc3\xbcent com a arbust ornamental per\xc3\xb2 amb mides molt inferior. Se suposa que devia formar part d'aquest jard\xc3\xad bot\xc3\xa0nic._NEWLINE_Per aquell temps la masia va ser coneguda com a Cal Bar\xc3\xb3 de la Bleda._NEWLINE_A principis de segle XX (1910) la finca va ser comprada per la fam\xc3\xadlia Torrents, que n'havien estat fins llavors els masovers. El 1972 es va convertir en restaurant."